Document ID: /roh_data/filtered/fineweb-2-filterrobots_roh.jsonl.gz/68755

Baselgia Sonch Flurin
La baselgia Sonch Flurin da Ramosch es gnüda fabrichada dal 1522. Bernard da Puschlav till’ha construida da fuond sü, davo cha la baselgia d’eira gnüda devastada dal 1499 dürant la Guerra Svabaisa. L’edifizi da stil gotic tardiv es d’üna grondezza surprendenta. El consista d’ün volüm cubic e d’ün cor da ladezza redütta, cuvernats d’ün tet a culmaina ininterruotta. Il clucher es attachà a la baselgia da la vart süd. Vi dal clucher vezzaina sper ils quadrants da l’ura ils simbols dals Evangelists e vers biblics (chaplina dal 1926).